Freddy Maertens

**Freddy Maertens** (Nieuwpoort, 1952ko otsailaren 13a) belgiar txirrindulari bat izan zen, profesionala 1972 eta 1987 bitartean, denbora horretan 221 garaipen lortu zituelarik. Bi aldiz izan zen munduko txapeldun eta Espainiako Vuelta behin irabazi ahal izan zuen, etapa garaipenak hiru Itzuli Handietan lortzeaz gain (15 Tourrean, 13 Espainiako Vueltan eta beste 7 Italiako Giroan).

## Biografia 
Amateur mailan 51 garaipen lortu zituen, horien artean, Belgikako errepide txirrindularitzako txapeldun izan zelarik, baita bigarren ere Munduko Txapelketan, biak 1971n.

Jada profesional mailan, bere lehen urteetan garaipen ugari lortu zituen egun bakarreko lasterketetan eta ospe ertaineko etapakako itzuli laburretan, Luxenburgoko Itzulia, Belgikako Itzulia, Dunkerqueko Lau Egunak eta Andaluziako Itzulia kasu. Era berean, etorkizun itxaropentsua zuen txirrindulari bezala agertu zen jada profesionaletan debutatu zuen urtetik nazioarteko zirkuituko lasterketarik garrantzitsuenetan ohorezko postuak lortuz, urte horretan Munduko Txapelketan eta Flandriako Tourrean bigarren izan zelarik. Beste proba batzuen artean Monumentuetan ere nabarmendu zen, bere emaitza onak gora-behera, bere karrera osoan monumentuetako bakar bat ere irabazterik lortu ez zuen arren.

Hurrengo urteetan maila altuagoko etapakako lasterketetan nabarmendu zen, Dauphiné Libéré eta Paris-Nizan kasu.

1972an Münicheko Olinpiar Jokoetan parte hartu zuen.

1976 izan zen bere lehen urte ona, non zenbait klasikoa handi irabazi zituen, Amstel Gold Race, Züricheko txapelketa eta Gante-Wevelgem kasu, beste zenbaiten artean. Paris-Niza eta Suitzako Itzulia bezalako etapakako itzuli txikietan nabarmendu zen eta Tourrean dizdiratu zuen, non zortzi etapa garaipen eta puntukako sailkapena lortu zituen, sailkapen nagusian 8. amaitzeaz gain. Urte horretan bertan Belgikako eta Munduko Txapeldun izan zen.

1977an garaipen nabarmen bat lortu zuen Espainiako Vueltan. Hasieratik amaierara izan zen lider eta hamairu etapa irabazi zituen (oraindik berdindu gabeko errekorra), baita tarteko helmugen eta puntukako sailkapenak ere. Paris-Niza (bost etapa eta puntukako sailkapena), Kataluniako Itzulia (bost etapa eta puntukako sailkapena), Setmana Catalana (lau etapa eta puntukako sailkapena) eta zazpi etapa 1977ko Italiako Giroan ere irabazi zituen.

1978an Tourreko puntukako sailkapena lortu zuen berriz, bi etapa garaipen ere lortuz. Emaitza onak lortu zituen egun bakarreko klasiketan, baina ezin izan zituen aurreko bi urte bikainak berdindu garaipenei dagokienez.

Orokorrean, emaitzak aurreko urteetan baino kaxkarragoak dira, eta 1981 izan zen profesional bezala izan zuen azken urte ona, Frantziako Tourrean bost etapa garaipen eta puntukako sailkapena lortuz eta bigarren aldiz Munduko Txapeldun bihurtuz.

Ordutik, eta 1987an erretiratu zen arte, ez zuen beste garaipen aipagarririk lortu.

## Palmaresa 
## Sailkapen orokorra Itzuli Handietan 
## Errekonozimenduak 
* Urrezko Mendrisioa (1976)

## Taldeak 
* Flandria (1973-1979)
* San Giacomo (1980)
* Boule d'Or (1981-1982)
* Masta-Concorde (1983)
* AVP-Viditel (1984)
* Splendor (1984)
* Nikon (1985)
* Eurosoap (1985)
* Robland (1986-1987)

## Erreferentziak 
## Kanpo estekak